钦定古今图书集成/明伦汇编/氏族典/第224卷 > 《廖用贤尚友录》 > 阳惠元
## 钦定古今图书集成/明伦汇编/氏族典/第224卷 > 《廖用贤尚友录》 > 阳惠元

按《唐书阳惠元传》：“惠元，平州人。以趫勇奋，事平卢军，
从田神功、李忠臣浮海入青州，诏以兵隶神策，为京
西兵马使，镇奉天。德宗初立，稍绳诸节度跋扈者，于
是李正己屯曹州，田悦增河上兵，河南大扰。诏移兵
击田悦，战御河，夺三桥，惠元功多，以兵属李怀光。及
朱泚反，自河朔赴难，解奉天围，加检校工部尚书，摄”
贝州刺史。诏惠元与神策行营节度使李晟、鄜坊节
度使李建徽及怀光联营便桥。怀光反，夺二军，惠元、
建徽走奉天，怀光遣将冉宗追及于好畤，惠元被发
呼天，血流出眦，袒裼战而死，二子晟、暠皆及害。诏赠
惠元尚书左仆射，晟殿中监，暠邠州刺史。